Inxeba

***Inxeba***  (Afrikaans: Die Wond) is 'n 2017 Suid-Afrikaanse dramafilm met regie deur John Trengove. Dit is vertoon by die *World Cinema Dramatic Competition* by die 2017 Sundance Filmfees en die Panorama-afdeling van die 67ste Berlyn Internasionale Filmfees. Die rolprent het in 2017 die Tel Aviv Internasionale LGBT Filmfees geopen. Dit is gekies as die Suid-Afrikaanse inskrywing vir die Beste Buitelandse Rolprent by die 90ste Academy Awards, en is op die Desember-kortlys geplaas.

## Storielyn 
Die storie volg 'n verborge verhouding tussen twee mans in die konteks van die Xhosa-inisiasieritueel van *ukwaluka*.

## Rolspelers 
* Nakhane Touré as Xolani
* Bongile Mantsai as Vija
* Niza Jay Ncoyini as Kwanda
* Siphosethu Sethsinger Ngcetane as Nkosi
* Loyiso Lloyd N Ngqayana as Vija se Inititate
* Sibabalwe Esbie Ngqayana as Zuko
* Halalisani Bradley Cebekhulu as Lukas
* Inga Qwede as Ncedo

## Produksie 
Inspirasie vir Inxeba het gekom na die direkteur John Trengove *A Man Who is Not a Man* gelees het, 'n roman deur Thando Mgqolozana op die onderwerp van die Xhosa-inisiasieseremonie. Dit het befondsing van die National Film and Video Foundation gekry. Kulturele kundiges is geraadpleeg om die egtheid van die materiaal te verseker.

## Ontvangs 
Inxeba het 19 toekennings by 44 feeste wêreldwyd ontvang; en ook agt Suid-Afrikaanse Film- en Televisietoekennings (Safta) nominasies, insluitend Beste Akteur, Beste Regie en Beste Film, en was op die kortlys vir 'n Oscar in die Beste Buitelandse Rolprent kategorie.

## Omstredenheid 
Die film is beskuldig van kulturele onsensitiwiteit, omdat dit geheimsinnige inisiasierituele uitbeeld. Egter, ander media oor dieselfde onderwerp, soos Nelson Mandela se *Long Walk to Freedom*, het nie soortgelyke kritiek ontvang nie, wat lei tot beskuldigings dat klagtes oor die film is in plaas gemotiveer deur homofobie.

'n Dag na die film se vrystelling in Suid-Afrika, was teaters in die Oos-Kaap provinsie gedwing om vertonings van die rolprent te kanselleer en terugbetalings aanbied as gevolg van protes, intimidasie en vandalisme. Nu Metro Teaters het daarna vertonings landwyd gekanselleer, terwyl Ster-Kinekor voortgegaan het om die film buite die Oos-Kaap te vertoon. Die rolprent se produsente het klagtes by die menseregtekommissie en die Kommissie vir Geslagsgelykheid ingedien oor dreigemente en geweld. Die bemanning en rolspelers het doodsdreigemente ontvang en was gedwing om te gaan wegkruip.

### Herklassifikasie 
Die film was aanvanklik geklassifiseer as 16LS deur Suid-Afrika se Film- en Publikasieraad (FPB), maar is later herklassifiseer as X18 deur die FPB se Appèltribunaal na klagtes deur die Kongres van Tradisionele Leiers van Suid-Afrika en ander kulturele en Christelike organisasies. X18 is die gradering voorbehou vir harde pornografie, hoewel Inxeba nie enige bevat nie, wat beteken dat die verspreiding beperk is tot persele wat gelisensieer is om pornografie te wys, wat lei tot die verwydering van die film uit alle Suid-Afrikaanse teaters. Die Demokratiese Alliansie het die beslissing van die Appèltribunaal gekritiseer, en dit gekarakteriseer as "niks kort van sensuur" deur "aartsvaders en homofobes" nie. FPB klassifiseerders het self tot die gevolgtrekking gekom dat die Appèltribunaal se gradering gelei het tot onwettige sensuur gebaseer op homofobie.

Urucu Media, die produsente van Inxeba, en die SA Skermfederasie het beplan om die film se X18 gradering in die hof te bestry, op grond daarvan dat hulle 'n geleentheid geweier is om 'n verteenwoordiging by die Tribunaal te maak, en dat die Appèltribunaal se besluit in stryd is met die beginsels van die Grondwet van Suid-Afrika.

## Sien ook 
* Lys van voorleggings aan die 90ste Oscar-Toekennings vir die Beste Buitelandse Rolprent

## Verwysings 
## Eksterne skakels 
* 
* Amptelike webwerf